DEN EUROPÆISKE CENTRALBANKS UDTALELSE

efter anmodning fra Rådet for Den Europæiske Union om en henstilling med henblik på Rådets beslutning om valutakursspørgsmål i relation til den kapverdiske escudo

(CON/98/57)

(1999/C 200/06)

1. Den 11. december 1998 modtog Den Europæiske Centralbank (ECB) en anmodning fra Rådet for Den Europæiske Union om en udtalelse om et udkast til Rådets beslutning om ovennævnte emne (i det følgende benævnt "beslutningsudkastet"). Dokument KOM(1998) 663 endelig udg. af 18. november 1998, der indeholdt beslutningsudkast og begrundelse, blev fremsendt til ECB. ECB's kompetence til at afgive udtalelser fremgår af artikel 109 L, stk. 1, andet afsnit, samt artikel 109, stk. 3, i traktaten om oprettelse af Det Europæiske Fællesskab (i det følgende benævnt "traktaten"). I henhold til artikel 17.5, første punktum, i forretningsordenen for ECB er denne udtalelse vedtaget af Styrelsesrådet for ECB.

2. Beslutningsudkastet fastslår, at Portugal må videreføre sin nugældende aftale om valutakursspørgsmål med Kap Verde, når euroen erstatter den portugisiske escudo. Beslutningsudkastet fastslår, at Portugal og Kap Verde bibeholder deres eneansvar for gennemførelsen af denne aftale. Beslutningsudkastet fastslår også forskellige proceduremæssige krav, som de portugisiske myndigheder skal opfylde vedrørende gennemførelsen af Portugals nugældende aftale med Kap Verde, forhandling og aftale om ændringer i denne aftale og forelæggelse af enhver plan om at ændre karakteren og omfanget af denne aftale. Beslutningsudkastet stemmer i væsentlig grad overens med en tidligere beslutning om valutakursspørgsmål i relation til CFA-francen og den comoriske franc, som ECB blev hørt om den 24. juli 1998 og fremsatte udtalelse om den 22. september 1998 (CON/98/37, som der også henvises til i denne udtalelse som det "franske eksempel").

3. ECB noterer med tilfredshed, at dens bemærkninger vedrørende ovennævnte beslutning i det franske eksempel også er blevet indarbejdet i det foreliggende beslutningsudkast.

- Betragtning 7 understreger, at denne aftale og ændringer heraf ikke vil medføre nogen forpligtelse for ECB og de nationale centralbanker (NCB'erne) til at støtte den kapverdiske escudos konvertibilitet.

- Betragtning 10 understreger, at en ændring eller gennemførelse af aftalen skal ske uden præjudice for det overordnede mål for EU's valutakurspolitik, nemlig at fastholde prisstabiliteten, jf. traktatens artikel 3 A, stk. 2.

- Betragtning 13 fastslår, at beslutningsudkastet ikke skaber præcedens for nogen ordning, som man i fremtiden måtte vedtage med hensyn til at forhandle og indgå lignende ordninger om monetære spørgsmål eller valutakursspørgsmål mellem EU og andre stater eller internationale organisationer.

ECB noterer dog også, at artikel 3, 4 og 5 i beslutningsudkastet ikke fuldt ud medtager ECB's bemærkninger om ECB's rådgivende funktion i ECB's udtalelse CON/98/37, men at beslutningsudkastet i denne henseende samtidig afspejler beslutningen i det franske eksempel, som i det mindste gengiver en del af ECB's bemærkninger.

4. Denne udtalelse offentliggøres i De Europæiske Fællesskabers Tidende.

Udfærdiget i Frankfurt am Main, den 17. december 1998.

Willem F. DUISENBERG

Formand for ECB